b'\n_START_ARTICLE_\nDubioza Kolektiv\n_START_SECTION_\nHist\xc3\xb2ria\n_START_PARAGRAPH_\nEls or\xc3\xadgens musicals dels fundadors es situen als soterranis que servien com a refugi durant la guerra de B\xc3\xb2snia. Pr\xc3\xa8viament formaven part de les bandes bosnianes de la postguerra Gluho doba against Def Age de la ciutat de Zenica i la banda de Sarajevo anomenada Ornamenti. A m\xc3\xa9s, \xc3\xa9s un projecte musical al qual s\xe2\x80\x99han sumat nombrosos artistes bosnians de manera espor\xc3\xa0dica com Alan Hajduk (2004- 2005) i Adisa Zvekic (2004-2008) com a cantants, Emir Alic (2004-2007) i Orhan Maslo (2006-2011) amb la percussi\xc3\xb3 i Armin Bu\xc5\xa1atli\xc4\x87 amb la guitarra. M\xc3\xa9s tard, han comptat amb la col\xc2\xb7laboraci\xc3\xb3 del bateria Senad \xc5\xa0uta i l\xe2\x80\x99enginyer de so Dragan Jakubovi\xc4\x87, els quals encara en formen part. _NEWLINE_Van entrar al panorama musical l\xe2\x80\x99any 2004 amb el seu primer EP Open Wide i l\xe2\x80\x99\xc3\xa0lbum d\xe2\x80\x99estudi que portava el seu nom, Dubioza Kolektiv. No va ser, per\xc3\xb2, fins a les eleccions generals de B\xc3\xb2snia de l\xe2\x80\x99any 2006 (tutelades per la missi\xc3\xb3 de pau de les Nacions Unides enmig d\xe2\x80\x99un clima de tensi\xc3\xb3) que van esdevenir un referent en les protestes socials bosnianes, quan van donar suport al moviment civil Dosta! organitzant un concert de protesta multitudinari.\xc2\xa0 Aquest lideratge social es va confirmar amb la publicaci\xc3\xb3 del seu quart \xc3\xa0lbum, Firma Ilegal (2008), enfront del Parlament Bosni\xc3\xa0 com a protesta en contra de la corrupci\xc3\xb3 del govern i el suport sistem\xc3\xa0tic que en rebia dels mitjans nacionals de comunicaci\xc3\xb3 de masses; d\xe2\x80\x99aquest disc destaquen les can\xc3\xa7ons Blam i Oni Dolaze. Finalment, el seu involucrament habitual en les protestes de car\xc3\xa0cter pol\xc3\xadtic, una constant discografia de qualitat, la composici\xc3\xb3 de bastantes can\xc3\xa7ons en angl\xc3\xa8s, i el lideratge d\xe2\x80\x99una xarxa de concerts a tot el pa\xc3\xads que van tenir lloc el dia de les eleccions generals de 2010 com a campanya per atraure la participaci\xc3\xb3 dels joves en aquests comicis; van catapultar el reconeixement internacional en mitjans com Time Magazine o BBC.\n_START_SECTION_\nEstil\n_START_PARAGRAPH_\nL\xe2\x80\x99estil de la banda bosniana no at\xc3\xa9n a una \xc3\xbanica classificaci\xc3\xb3, ja que els diversos g\xc3\xa8neres musicals en qu\xc3\xa8 s\xe2\x80\x99adscriuen depenen dels ritmes, lletres i instruments presents en cada can\xc3\xa7\xc3\xb3 o \xc3\xa0lbum.\xc2\xa0 Aix\xc3\xad doncs, inicialment part\xc3\xad d\xe2\x80\x99un estil m\xc3\xa9s electr\xc3\xb2nic i reggae, per endinsar-se m\xc3\xa9s tard en sons del rock, del hip-hop i l\xe2\x80\x99ska, sempre atenent a lletres amb missatges d\xe2\x80\x99alt contingut social i pol\xc3\xadtic cr\xc3\xadtic; amb melodies instrumentals i de veu pr\xc3\xb2pies de la m\xc3\xbasica balc\xc3\xa0nica. Tot i aix\xc3\xb2, recentment aquesta influ\xc3\xa8ncia Balc\xc3\xa0nica ha adquirit encara m\xc3\xa9s protagonisme com per exemple als \xc3\xa0lbums Wild, Wild, East o Apsurdistan. _NEWLINE_Els instruments presents en la banda s\xc3\xb3n la guitarra el\xc3\xa8ctrica, el baix el\xc3\xa8ctric, saxofon, bateria, taula de mescles i samples, i veus.\n_START_SECTION_\nLlegat\n_START_PARAGRAPH_\nLes contribucions de la banda bosniana han estat nombroses. Per una banda, han introdu\xc3\xaft influ\xc3\xa8ncies balc\xc3\xa0niques en els diversos g\xc3\xa8neres que aplega com el rock, l\xe2\x80\x99ska i el reggae.\n_START_SECTION_\nComprom\xc3\xads social\n_START_PARAGRAPH_\nPer una altra banda, s\xc3\xb3n coneguts per la vinculaci\xc3\xb3 als moviments socials i de protesta a B\xc3\xb2snia i Hercegovina (vegeu hist\xc3\xb2ria) donant veu a les problem\xc3\xa0tiques de la societat bosniana, d\xe2\x80\x99igual manera que han contribu\xc3\xaft a reivindicar a la resta del m\xc3\xb3n la vida i cultura dels Balcans m\xc3\xa9s enll\xc3\xa0 dels abusius estereotips medi\xc3\xa0tics. La seva gran acceptaci\xc3\xb3 a escala estatal i internacional tamb\xc3\xa9 es deu als temes de les seves can\xc3\xa7ons compromeses amb la pau, entesa i toler\xc3\xa0ncia aix\xc3\xad com extremes cr\xc3\xadtiques al nacionalisme i a la injust\xc3\xadcia a trav\xc3\xa9s de contundents lletres tant en angl\xc3\xa8s com en serbobosni\xc3\xa0 recolzades pel que ells anomenen l\xe2\x80\x99autoritat de l\xe2\x80\x99experi\xc3\xa8ncia directa.\n_START_SECTION_\nSeguidors i suports\n_START_PARAGRAPH_\nActualment tenen m\xc3\xa9s de 114.000 seguidors en el seu canal de Youtube amb v\xc3\xaddeos que superen els 13 milions de visualitzacions, i els segueixen m\xc3\xa9s de 39.000 simpatitzants en el portal espanyol de la xarxa social musical Lastfm. En el present any de 2015, acaben de publicar el seu segon EP, Happy Machine, amb el qual han augmentat la seva popularitat. En aquest recopilatori dediquen la can\xc3\xa7\xc3\xb3 Freemp3 (The Pirat Bay Song) en solidaritat als responsables del cercador web The Pirate Bay empresonats per la just\xc3\xadcia danesa i sueca; als quals rendeixen tribut en el seu videoclip oficial. A m\xc3\xa9s en aquest EP destaca la col\xc2\xb7laboraci\xc3\xb3 de la banda catalana La Pegatina en el tema Hay Libertad.'